Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 25/14/6606	Lučenec, 10.2.2014
EEČ : 2-47-25-2014

U Z N E S E N I E

Trestná vec:	obvinený XXXXX 
Zločin:	Všeobecné ohrozenie podľa § 284 odsek 1 písmeno a Trestného zákona číslo 300/2005 Zbierky zákonov v znení zákona číslo 204/2013 Zbierky zákonov a iné trestné činy

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
dňa 04.01.2014 v bližšie nezistenom čase v v kuchyni rodinného domu na XXXXX úmyselne odpojil plynovú hadicu od sporáka a nechal do miestnosti kuchyne voľne unikať zemný plyn, pričom vo vedľajšej miestnosti, v obývačke už predtým zakúril do krbu, preto v ten istý deň v čase okolo 14.30 hod. došlo k explózii v kuchyni a v obývačke rodinného domu a tiež k požiaru, čím vydal cudzie majetky do nebezpečenstva škody veľkého rozsahu, nakoľko bol ohrozený samotný dom, kde k výbuchu došlo a tiež aj susedné domy XXXXX a na XXXXX pričom ich spoločná hodnota presahuje sumu 133000,- € a v dôsledku výbuchu a požiaru sa poškodila sedlová strecha výbuchom poškodeného domu na XXXXX, vnútorné zariadenie domu, vrátane okien a vstupných dverí do domu, došlo k poškodeniu stien prasknutím, hlavne na chodbe, v detskej izbe, v obývacej izbe a v kuchyni, ktoré praskliny sú na niektorých miestach široké až 1 cm a vedú od podlahy po strop, ktorým konaním bola vlastníkovi domu XXXXX spôsobená škoda asi vo výške 90000,- €, tiež došlo k poškodeniu dvoch, v tom čase pred domom stojacich, osobných motorových vozidiel zn. BMW 530 XD, ev. č. XXXXX a zn. BMW Z4 3,0i, ev. č. XXXXX, ktorým konaním bola vlastníkovi uvedených vozidiel XXXXX spôsobená škoda v doposiaľ presne nezistenej výške, došlo k poškodeniu oproti stojaceho rodinného domu XXXXX, na ktorom došlo k poškodeniu 2 ks dvojkrídlových plastových okien, 1 ks dvojkrídlových balkónových dverí  a 1 ks okna na pivnici, ktorým konaním bola vlastníkovi domu XXXXX spôsobená škoda v doposiaľ presne nezistenej výške,

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením vyšetrovateľa Okresného riaditeľstva PZ Lučenec, odboru kriminálnej polície sp. zn. ORP-21/1-VYS-LC-2014 zo  dňa 04.01.2014 bolo začaté   trestné stíhanie podľa § 199 ods. 1 Tr. poriadku a následne dňa 17.01.2014 vznesené obvinenie podľa § 206 ods. 1 Tr. poriadku XXXXX pre zločin všeobecného ohrozenia podľa § 284 ods. 1 písm. a) Tr. zákona a iné,  ktorého sa mal dopustiť tak, ako je to uvedené vo výrokovej časti tohto uznesenia.

V priebehu vyšetrovania vzniklo u obvineného podozrenie ohľadne jeho  duševného  zdravia, preto vyšetrovateľ PZ uznesením zo dňa 22.01.2014 pribral na základe písomného príkazu sudcu pre prípravné konanie Okresného súdu v Lučenci sp. zn. 0Tp/303/2014 zo dňa 22.01.2014 do konania znalcov na vyšetrenie jeho duševného stavu.

Znalci z odboru zdravotníctva, odvetvia psychiatrie XXXXX a XXXXX vo svojom znaleckom posudku konštatujú u obvineného duševnú poruchu - organickú poruchu osobnosti, organický psychosyndróm so závažným vnímacím a poznávacím deficitom s oslabením úsudkových schopností a kritickosti, odbrzdeným správaním v rámci poškodenia mozgových štruktúr. Obvinený v čase spáchania činu, ako aj v súčasnej dobe, trpí na uvedenú duševnú poruchu, pri ktorej sú narušené úsudkové schopnosti. Vplyvom organického psychosyndrómu so závažným vnímacím a poznávacím deficitom boli jeho rozpoznávacie schopnosti podstatne znížené a jeho ovládacie schopnosti úplne vymiznuté. Obvinený vplyvom vyššie popísanej duševnej poruchy nie je schopný zmysel trestného konania plne chápať. Znalci považujú pobyt obvineného na slobode za nebezpečný z hľadiska závažného percepčno-kognitívneho deficitu s oslabením úsudkových schopností a kritickosti a narušenou schopnosťou predvídať následky svojho konania v rámci organickej poruchy osobnosti a prítomného organického psychosyndrómu u osobnosti depravovanej a závislej od alkoholu. Poruchy správania v ebriete u obvineného so syndrómom závislosti od alkoholu sú gradované závažnými organickými zmenami osobnosti a organickým psychosyndrómom v rámci poškodenia organických štruktúr. Znalci navrhujú menovanému uložiť ochranné psychiatrické liečenie ústavnou formou, a to napriek tomu, že vyššie popísaná duševná porucha je poruchou trvalou, avšak s pravdepodobnou tendenciou progresie do budúcnosti. Doporučenou liečbou je predpoklad dosiahnuť zlepšenie sociability  posudzovaného. Vzhľadom na zistenú rozvinutú závislosť od alkoholu u obvineného je z odborného hľadiska nízka pravdepodobnosť spontánnej abstinencie užívania návykových látok. Prípadná spolupráca s odborným lekárom v rámci protialkoholického liečenia je však v prípade posudzovaného, vzhľadom na úroveň organického poškodenia mozgu, značne limitovaná až nemožná. 

 Vzhľadom na vyššie uvedené skutočnosti je potrebné konštatovať, že obvinený bol v čase spáchania činu nepríčetný. 

Podľa § 23 Tr. zákona kto pre duševnú poruchu v čase spáchania činu  inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný.  

V zmysle ustanovenia § 215 ods. 1 písm. e) Tr. poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.  

Keďže obvinený XXXXX nebol v čase činu pre nepríčetnosť trestne zodpovedný, bolo potrebné rozhodnúť tak, ako je to uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jozef Trizna
prokurátor